Document ID: 32002R0622

Κανονισμός (ΕΚ) αριθ. 622/2002 της Επιτροπής
της 11ης Απριλίου 2002
περί καθορισμού προθεσμιών για την υποβολή πληροφοριών για την αξιολόγηση των χημικά καθορισμένων αρτυματικών υλών που χρησιμοποιούνται στα τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EΚ) 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996, σχετικά με τη θέσπιση κοινοτικής διαδικασίας για τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων(1), και ιδίως το άρθρο 4 παράγραφος 1,
Εκτιμώντας τα ακόλουθα:
(1) Σκοπός του κανονισμού (EΚ) αριθ. 2232/96 είναι να καταρτίσει κατάλογο αρτυματικών υλών των οποίων η χρήση επιτρέπεται με αποκλεισμό όλων των άλλων. Ο κατάλογος αυτός πρέπει να καταρτιστεί ύστερα από αξιολόγηση των αρτυματικών υλών που χρησιμοποιούνται εντός ή επί των τροφίμων.
(2) Κατ' εφαρμογή του εν λόγω κανονισμού, με την απόφαση 1999/217/EΚ της Επιτροπής(2), όπως τροποποιήθηκε τελευταία από την απόφαση 2002/113/EΚ(3) εγκρίθηκε ευρετήριο αρτυματικών υλών που χρησιμοποιούνται εντός ή επί των τροφίμων.
(3) Οι πληροφορίες που απαιτούνται για την αξιολόγηση των υλών του ευρετηρίου προσδιορίστηκαν στον κανονισμό (EΚ) αριθ. 1565/2000 της Επιτροπής(4) περί θεσπίσεως του προγράμματος αξιολόγησης των χημικά καθορισμένων αρτυματικών υλών που περιλαμβάνονται στο ευρετήριο της απόφασης 1999/217/EΚ.
(4) Στο άρθρο 3 του κανονισμού (EΚ) αριθ. 1565/2000 περιγράφονται οι πληροφορίες που πρέπει να παρέχει ο υπεύθυνος για τη διάθεση των εν λόγω υλών στην αγορά για την υλοποίηση του προγράμματος αξιολόγησης. Σε περίπτωση που οι πληροφορίες που αφορούν μια συγκεκριμένη ύλη δεν έχουν κοινοποιηθεί εντός ενός έτους από την έγκριση του εν λόγω κανονισμού, πρέπει να γνωστοποιείται στην Επιτροπή πότε θα είναι δυνατή η υποβολή των σχετικών πληροφοριών.
(5) Κατά το πρώτο έτος εφαρμογής του προγράμματος αξιολόγησης, οι υπεύθυνοι για τη διάθεση στην αγορά των υλών που περιλαμβάνονται στο ευρετήριο, μέσω της European Flavour and Fragrance Association, υπέβαλαν στοιχεία για ορισμένες από τις ύλες που περιλαμβάνονται στον κατάλογο της απόφασης 1999/217/EΚ και ενημέρωσαν την Επιτροπή σχετικά με τις ημερομηνίες κατά τις οποίες θα μπορούσαν να υποβληθούν τα στοιχεία που αφορούν τις υπόλοιπες ύλες.
(6) Για την ομαλή διεξαγωγή της διαδικασίας αξιολόγησης, η Επιτροπή είναι τώρα σε θέση να ορίσει προθεσμίες για την υποβολή των στοιχείων που απαριθμούνται στο άρθρο 3 παράγραφος 1 του κανονισμού (EΚ) αριθ. 1565/2000.
(7) Tα μέτρα που προβλέπονται στο παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι προθεσμίες για την υποβολή των πληροφοριών σχετικά με τις αρτυματικές ύλες όπως ορίζονται στο άρθρο 3 παράγραφος 3 του κανονισμού (EΚ) αριθ. 1565/2000 καθορίζονται στο παράρτημα.
2. Kατόπιν αιτιολογημένης αίτησης από τον υπεύθυνο για τη διάθεση των εν λόγω υλών στην αγορά, η Επιτροπή ενδέχεται να παρατείνει την προθεσμία. Η αίτηση πρέπει να υποβληθεί πριν από τη λήξη της προθεσμίας.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Απριλίου 2002.

Labels: 1
17
0
3
12